Η Ελισσάβετ και ο Αργύρης, είναι καταπληκτικοί άνθρωποι, ανταποκρινόμενοι απολύτως στην έννοια του οικοδεσπότη, που από την πρώτη στιγμή σε κάνουν να νιώθεις ότι είσαι πραγματικά φιλοξενούμενός τους, σαν φίλος από παλιά και όχι απλός «πελάτης». Η δουλειά που έχουν κάνει τόσο στα καταλύματα όσο και στον περιβάλλοντα χώρο είναι εξαιρετική. Τα κτίρια είναι πλήρως εναρμονισμένα με το περιβάλλον, και υπέροχα ανακαινισμένα, σεβόμενα την αρχιτεκτονική παράδοση του νησιού τόσο εξωτερικά όσο και εσωτερικά, ενώ ο κήπος είναι ένας μικρός παράδεισος! Ο χώρος που μείναμε (ξενώνας) μπορεί να ήταν μικρός, ταυτόχρονα όμως πολύ όμορφος. Ένιωθες ότι ζούσες σε άλλη εποχή και αυτό μάς άρεσε πάρα πολύ. Η αυλή του ήταν τέλεια για το πρωινό καφεδάκι, μιας και ήταν σκιασμένη όλες τις ώρες. Η θέα από ψηλά, πραγματικά σου κόβει την ανάσα και δεν χορταίνεις να κοιτάζεις το γαλάζιο της θάλασσας και τα απέναντι νησιά. Δεν σου έκανε καρδιά να φύγεις! Απολαύσαμε το κρασί μας στην ταράτσα, κοιτάζοντας την πανσέληνο και αυτή η εμπειρία, θα μάς μείνει πραγματικά αξέχαστη! Το συνιστούμε ανεπιφύλακτα και ευχαριστούμε και πάλι την Ελισσάβετ και τον Αργύρη για την υπέροχη φιλοξενία τους!